Oudpolisiekommissaris Phahlane se hofsaak uitgestelVoormalige polisiekommissaris Khomotso Phahlane Lt.genl. Khomotso Phahlane, voormalige waarnemende nasionale polisiekommissaris, het Maandag vlugtig saam met sy vrou Beauty en ŉ sakeman van Pretoria, Durandt Snyman, in die Pretoriase handelsmisdaadhof verskyn. Volgens die klagstaat staan die voormalige polisiehoof en sy vrou tereg op ses aanklagte van korrupsie dat hulle geld van Snyman, ŉ gebruiktemotorhandelaar, ontvang het. Snyman word daarvan beskuldig dat hy forensiesevoorraadmaatskappye, wat sake gedoen het met die polisie, gehelp het om groot bedrae kontant aan Phahlane en Beauty, ŉ brigadier in die polisie, oor te betaal. Die Phahlanes en Snyman is vrygelaat op borgtog van R10 000 elk. Landdros Nicca Setshogoe het die saak tot 7 Junie uitgestel om die verdediging en staat die geleentheid te bied om verskeie tegniese kwessies op te los. Die onafhanklike polisieondersoekdirektoraat (Opod) voer aan dat Snyman se maatskappy deur Forensic Data Analysts (FDA) gebruik is om die oorbetalings aan die Phahlanes te verseker deur voertuie by Snyman se maatskappy aan te koop. Keith Keating, eienaar van FDA, word daarvan beskuldig dat hy die betalings gereël het. Phahlane was in daardie stadium die hoof van die polisie se forensiese eenheid. Moses Dlamini, woordvoerder van Opod, het gesê daar is ŉ sterk saak teen Phahlane en sy medebeskuldigdes. Die bedrag ter sprake beloop ongeveer R900 000 en die saak word gekategoriseer as ŉ skedule 5-oortreding. Die direktoraat vir prioriteitsmisdaadondersoeke (die Valke) het verlede jaar ŉ klopjag uitgevoer op Phahlane en Keating se eiendomme. Phahlane het vroeër skuld ontken op enige aanklagte van korrupsie en voer aan die motors was deel van ŉ borgskap. Snyman hou vol hy het die motors geborg. Sommige van die motors wat die Phahlanes ontvang het, sluit ŉ Land Rover Discovery 4, ŉ Nissan Navara, ŉ Toyota Hilux 3.0, ŉ Mercedes Benz C250, ŉ Volkswagen Polo en ŉ Ford Ranger in. Keating ontken ook enige skuld en voer aan Phahlane het nie sy motors van hom ontvang nie. Phahlane is in Junie 2017 van al sy ampte as waarnemende polisiehoof ontneem te midde van die bewerings van korrupsie.